text: Eksamen i rengøring
  23 marts 2010 kl. 12.07
  Rengøringsfolkene på Sydvestjysk Sygehus i Esbjerg skal til eksamen, inden de får fast ansættelse.
  Serviceassistenterne bliver i første omgang ansat tidsbegrænset i tre måneder. Assistenten får tilknyttet en vejleder, der sørger for oplæringen, og han eller hun deltager også i en række specialkurser - alt efter hvilken afdeling af sygehuset, serviceassistenten arbejder i.
   
  Assistenten kommer til eksamen efter otte uger. Den består i at rengøre en hel afdeling ledsaget af to personer. Bagefter følger en censor efter og laver et kvalitetstjek på assistentens arbejde. Yderligere bliver assistentens teoretiske viden testet.
  
  Samråd
  Det hele afsluttes med et samråd, hvor det afgøres, om serviceassistenten kan bestå og dermed opnå fast ansættelse.
   
  Serviceleder Roald Olsen, Sydvestjysk Sygehus, oplyser, at sygehuset er det eneste i landet, der har indført så strenge krav til rengøringspersonalet.
   
  - For os handler om patienternes sikkerhed, siger han.
  Mangelfuld rengøring kan føre til, at patienterne bliver smittet med en række sygdomme.
  